પરમહંસ યોગાનંદજીએ પોતાના પુસ્તક ‘ધી સેકેંડ કમિંગ ઑફ ક્રાઈસ્ટ, રેજરેક્શન ઑફ ક્રાઇસ્ટ વિદિન યૂ’ માં એવો દાવો કર્યો છે કે, પ્રભુ ઇસુએ ૧૩ વર્ષથી ૩૦ વર્ષ સુધીની ઉંમરના પોતાની ગુમનામીના દિવસો હિન્દુસ્તાનમાં વિતાવ્યા હતા. તેમણે અહીં જ અધ્યાત્મ અને દર્શનની શિક્ષા ગ્રહણ કરી તથા યોગનો ગહન અભ્યાસ કર્યો હતો. તેમણે એ પણ દાવો કર્યો કે ઇસુના જન્મ પછી સીતારાઓની નિશાનદેહી પર તેમના દર્શન માટે બેથલહામ પહોંચનારા પૂર્વથી આવેલા ત્રણ જ્યોતિષી બૌદ્ધ હતા, જેઓ હિન્દુસ્તાનથી આવ્યા હતા અને પરમેશ્ર્વર માટેના પ્રયુક્ત સંસ્કૃત શબ્દ ‘ઇશ્ર્વર’ના નામે તેમનું નામ ‘ઇસા’ રાખ્યું હતું. (બીજી એક માન્યતા અનુસાર ‘ઇસા’ નામ કાશ્મીરી બૌદ્ધ ગુફાઓમાં રાખવામાં આવ્યું હતું.) યોગાનંદજીએ ઉપરોક્ત પુસ્તકની શોધોને ‘લૉસ એેન્જીલ્સ ટાઈમ્સ’ અને ‘ધ ગાર્ડિયન’ જેવા મોટા અખબારોમાં પ્રકાશિત કરી હતી.